Hann var virkur í bylgju áhugaljósmyndara eftirstríðsáranna í íslensku samfélagi þegar ný sýn og nýir straumar hösluðu sér völl og listræn ljósmyndun komst á dagskrá . Gunnar var náttúruunnandi sem gekk snemma í Ferðafélag Íslands og ferðaðist með myndavélina um hálendið og ósnortna náttúru landsins . Hans helsti ferðafélagi var ljósmyndarinn Ingibjörg Ólafsdóttir . Miðað við umfang ljósmyndasafns Gunnars er nokkuð einstakt hve lítið hefur birst af myndum hans . Hann myndaði fyrst og fremst fyrir sjálfan sig en sló í engu af kröfum til sinna verka . Það er þess vegna mikilsvert og brýnt að færa myndheim þessa hæverska ljósmyndara fram í dagsljósið . Sýningin í Myndasal Þjóðminjasafnsins byggir á rannsókn Steinars Arnar Erlusonar en í tengslum við sýninguna verður gefin út bók hans um Gunnar Pétursson og ljósmyndun hans . Steinar Örn gegndi rannsóknarstöðu Kristjáns Eldjárns við Þjóðminjasafn árið 2018 - 2019 . Sýningin er framlag safnsins á Ljósmyndahátíð Íslands 2020 .